มีอาการเสียวปลายๆ เวลาปัสสาวะเสร็จแล้วมีเลือดออกไม่เป็นลิ่มเลือดค่ะ ไม่มีไข้เคยกลั้นปัสสาวะหลังจากนั้นก็เริ่มปวดปัสสาวะบ่อยขึ้นฉี่เหมือนไม่สุด ปวดท้องเสียวๆเป็นบางครั้ง เกิดจากอะไรคะ
สวัสดีค่ะ อาการเสียวเวลาปัสสาวะ ปัสสาวะมีเลือดออก อาจเกิดจาก- การติดเชื้อทางเดินปัสสาวะ เป็นสาเหตุที่พบได้บ่อยที่สุด โดยเฉพาะในผู้หญิง โดยมักมีอาการอื่นร่วมด้วย เช่น ปวดหรือแสบขณะปัสสาวะ ถ่ายปัสสาวะบ่อยครั้ง กลั้นปัสสาวะไม่ได้ รู้สึกปัสสาวะไม่สุด ปวดท้องน้อย เป็นต้น มักเกิดตามหลังการกลั้นปัสสาวะหรือดื่มน้ำน้อย รวมถึงหลังการมีเพศสัมพันธ์- มีนิ่วในไต หรือนิ่วในกระเพาะปัสสาวะ- โรคไตบางชนิด เช่น ไตอักเสบ (Glomerulonephritis) แต่มักไม่ได้ทำให้มีอาการเสียวและปวดท้อง- มีภาวะเลือดออกผิดปกติ เช่น เกร็ดเลือดต่ำ โรคเกร็ดเลือดทำงานผิดปกติ การใช้ยาละลายลิ่มเลือด แต่มจะไม่ได้ทำให้มีอาการเสียวและปวดท้องเช่นกัน- การออกกำลังกายที่ใช้แรงมาก- อวัยวะในทางเดินปัสสาวะได้รับบาดเจ็บ เช่น เกิดอุบัติเหตุหรือบาดเจ็บจากการเล่นกีฬา- เนื้องอกหรือมะเร็งที่ไตหรือกระเพาะปัสสาวะหากอาการเพิ่งเกิดขึ้นไม่กี่วัน และเกิดหลังจากการกลั้นปัสสาวะ ก็น่าจะเกิดจากการติดเชื้อในทางเดินปัสสาวะมากที่สุด ดังนั้น ในเบื้องต้น ควรดื่มน้ำเปล่ามากๆ ไม่กลั้นปัสสาวะ หลีกเลี่ยงการดื่มชา กาแฟ หรือแอลกอฮอล์ และควรงดการมีเพศสัมพันธ์ไปก่อนชั่วคราวค่ะ หากอาการไม่หายไป ก็ควรไปพบแพทย์เพื่อตรวจและรักษาค่ะ